Actualitzada 20/07/2017 a les 06:15
Moratòria a Mollerussa, Golmés, Miralcamp, Rosselló, Soses, Puiggròs i Bellmunt
© Tècnics treballant ahir en l'obertura per etapes de la planta de purins de Vag, a Juneda.
© Vázquez, al centre, a la seu d'Ipcena a Lleida.
© Obres per a la planta de compostatge d'Ossó la setmana passada.
L’associació de 160 ramaders de les Garrigues ha reobert a Juneda la planta de purins de Vag, que tornarà a rebre’n a l’agost després de tancar el 2014 i garantirà que no contaminin les aigües subterrànies, encara que només fins al 2019. D’altra banda, la moratòria de la Generalitat per construir i ampliar granges inclourà 7 municipis de Lleida.
La planta de purins de Vag ha reobert a Juneda després de tancar el 2014 per retallades de l’Estat a les renovables. Començarà a rebre’n a l’agost, funcionarà a ple rendiment al setembre i complementarà a partir de llavors els esforços que els ramaders de la comarca han fet durant tres anys per estendre i millorar l’aplicació de dejeccions en cultius.
Tot això garantirà que les 400.000 tones de purins que generen cada any les granges de les Garrigues no contaminin les aigües subterrànies, però aquest equilibri serà només temporal: al recuperar les primes que aquest tipus d’instal·lacions necessiten per ser viables, el Govern central les va limitar a 15 anys, una antiguitat que Vag assolirà el desembre del 2019.
“Esperem que la nova Tracjusa estigui a punt el 2019 per rellevar Vag”, va explicar aquest dimecres Eduard Cau, president de l’associació GAP, que reuneix 160 ramaders de les Garrigues i és propietària de les dos plantes de Juneda.
Tracjusa, també tancada des del 2014, ha quedat al marge de les noves primes al tenir 16 anys d’antiguitat. El projecte per reobrir-la, actualment en tramitació, ha xocat amb oposició ecologista perquè planteja obtenir gas d’escombraries urbanes com a font d’energia per dessecar purins.
La reobertura de Vag coincideix amb la presentació del nou decret sobre purins de la Generalitat, que preveu una moratòria a la construcció i ampliació de noves granges als municipis amb més concentració ramadera (com va avançar SEGRE aquest dimecres).
Assistents a la reunió, que va incloure representants d’UP i JARC, van corroborar que el barem de l’Executiu català per aplicar aquesta mesura inclourà 7 municipis lleidatans: Mollerussa, Golmés, Miralcamp, Rosselló, Soses, Puiggròs i Bellmunt. Haurà d’entrar en vigor a l’aprovar-se el decret, el primer trimestre de l’any 2018, i es prolongarà fins a l’1 de gener del 2020.
La segona després de la de Miralcamp i l’última que pot obrir a Catalunya. La reobertura de Vag ha començat amb l’activació de dos dels sis motors de cogeneració que s’utilitzen per dessecar purins. Els tècnics posen en marxa la planta per etapes i la revisen després de tres anys en desús. Set persones treballen ja en el complex, que n’haurà d’ocupar un total de 16. A ple rendiment, tractarà 100.000 tones de purins a l’any, el 25% dels que genera la comarca. Vag i la planta de Miralcamp són les úniques obertes a Lleida. Tracjusa i la d’Alcarràs, així com les altres quatre a Catalunya han quedat al marge de les noves primes, una cosa que el sector ha recorregut davant del Suprem.
Ipcena vol estendre la restricció a la resta de Lleida i de Catalunya. L’associació ecologista Ipcena demana que s’estengui la restricció a l’obertura o ampliació de granges de porcs a la resta de Lleida i a tot Catalunya i va apuntar que dels 231 municipis de la demarcació, 140 estan declarats com a zona vulnerable. A més, segons van explicar aquest dimecres, “tots els aqüífers estan contaminats” i els nitrats que es troben a les aigües “poden arribar a provocar casos de càncer”. Per aquests motius, exigeixen que s’“apliqui la moratòria al decret de dejeccions ramaderes” perquè “no es pugui construir ni una granja més”, segons va explicar el secretari general de l’entitat, Joan Vázquez.
Exigeixen paralitzar la construcció de la planta de compostatge d’Ossó. La plataforma Salvem els Plans de Sió, que va celebrar aquest dimecres la seua assemblea a la Figuerosa amb una vintena de persones, demanarà paralitzar les obres de la planta de compostatge d’Ossó de Sió. Segons el seu portaveu, Miquel Rodríguez, els treballs “han començat en un moment delicat perquè moltes aus estepàries es troben criant i això pot perjudicar-les greument”. L’entitat preveu presentar avui a la conselleria de Territori un estudi ambiental que, segons Rodríguez, “deixarà en dubte l’informe ambiental aprovat”. Així mateix, van anunciar noves mobilitzacions contra la planta i van recordar que ja han recorregut als tribunals.